पड़री संवाददाता के अनुसार जिलाधिकारी के फरमान के बाद भी पहाड़ी विकास खंड में अभी तक किसी स्थान पर अलाव नहीं जलाया गया है। अलाव नहीं जलने से हाड़ कंपाने वाली ठंड में लोग ठिठुरने के लिए मजबूर हैं। ग्रामीणों ने जिला प्रशासन से इलाके में जल्द अलाव जलाने की मांग की है। पहाड़ी क्षेत्र होने के कारण पिछले एक सप्ताह से इस क्षेत्र में कड़ाके की ठंड पड़ रही है। इसके बावजूद जिला प्रशासन द्वारा अलाव जलवाने की पहल नहीं की गई है। बस स्टैंड, रेलवे स्टेशन, चट्टी चौराहे, बैंक, अस्पताल, ब्लाक पर हजाराें की भीड़ जुटने के बावजूद अभी तक कहीं पर अलाव जलता नहीं दिख रहा है। अलाव नहीं जलने से डगमगपुर, भरपुरा, ढाढ़ीराम, छटहा, पैड़ापुर, अघवार, चेंदुली, गढ़ईयानाला, पथरहा आदि प्रमुख स्थानाें पर सुबह तथा शाम को ठंड से ठिठुरते नजर आते हैं। भाजपा के मंडल अध्यक्ष त्रिलोकनाथ दूबे, पहाड़ी ब्लाक के कांग्रेस अध्यक्ष शिव प्रताप सिंह, छोटेलाल सिंह, रवि दूबे, नान्हक, पंचदेव सिंह, शशी प्रकाश सिंह, रामबली दूबे, हीरालाल यादव आदि ने अलाव जलाने की मांग की। नरायनपुर संवाददाता के अनुसार कड़ाके की ठंड को देखते हुए प्रशासन द्वारा रेलवे फाटक, पटेल त्रिमोहानी, रेलवे फाटक पार त्रिमोहानी पर अलाव जलाने की व्यवस्था की गई है। लेखपाल अशोक कुमार ने बताया कि गंगा घाट, शेरपुर त्रिमोहानी, बाईपास, गंगा नहर के पास सहित कई स्थानों पर अलाव जलवाने की मांग की है। वहीं सरदार पटेल वाहिनी चुनार द्वारा क्षेत्र के पटेल त्रिमोहानी, नरायनपुर में अलाव जलवाने की व्यवस्था की गई है। अध्यक्ष राज कुमार सिंह ने कहा कि अलाव की व्यवस्था की गई है। इस अवसर पर कैलाश सिंह, नंद लाल सेठ आदि रहे।